作者:林正大
標題:賀新涼・賀新郎
內容:酌以蒲城酒。擷湘累、秋英滿泛，介君眉壽。贈君點漆黟川墨，與印文章大手。問此別、相逢難又。三疊陽關聲墮淚，寫平時、兄弟情長久。離別事，古來有。十年骨肉情何厚。對江山千里，共期白首。夜雨連床追舊事，惟恨音書漸少。便只恐、炊沙不飽。翰墨新功收汗馬，話書囊、無底何時了。歡未足，聽雞曉。